1Anggaplah kami palayan-palayan Isa Almasih, nan batangguang jawab mambaritokan rancana-rancana Allah nan alun dikatawui dek dunia.
2Nan partamu-tamu dituntuik dari palayan nan bakcando itu, adolah, nan inyo musti satiya ka induak samangnyo.
3Bagi ambo indak manjadi masalah, apo nan angku-angku pikiekan -- atau siya pun -- juwo, nan mamikiekan tantang diri ambo. Malah apo nan ambo pikiekan, tantang diri ambo sandiri pun indak manjadi masalah.
4Ambo indak maraso basalah dalam parkaro apo pun juwo, tapi itu indak manandokan, baraso ambo iyo indak basalah. Tuhan sandirilah nan manantukan ambo basalah atau indak.
5Dek karano itu, janlah angku-angku tagageh-gageh manantukan, baraso surang urang basalah atau indak, dek alun tibo wakatunyo. Tunggulah sampai Tuhan datang isuak. Baliaulah nan ka mambukak sadonyo rasiyo-rasiyo nan ta andok di nan kalam. Baliaulah nan ka mambongka sadonyo niyaik nan tapandam di ati manusia. Dikutiko itu barulah satiyok urang manarimo pujian dari Allah, nan patuik ditarimonyo.
6Oih sudaro-sudaro! Dek karano untuak kaparaluan angku-angku, kasadonyo nan ambo katokan tu, lah ambo kanakkan kabake si Apolos, baitu pulo ka diri ambo sandiri. Mukasuiknyo malalui conto taladan dari kami tu, angku-angku dapek baraja, apo aratinyo kato-kato nan bakcando iko, "Bapaciklah ka paratuaran nan ado." Jo caro nan baitu, mako indak surang juwo doh dari angku-angku, nan ka dapek mamanggak-manggakkan surang urang, nan lain dihinokan.
7Siyakoh nan manjadikan angku-angku labiah daripado urang lain? Indakkoh sagalo sasuatu angku-angku tarimo dari Allah? Jadi, baa mangko niyo nak basibondek, sa olah-olah apo nan ado di angku-angku tu, indak pambarian dari Allah?
8Batua, angku-angku indak mamaralukan sagalo sasuatu lai! Angku-angku lah kayo! Angku-angku lah manjadi rajo! Sadangkan kami indak. Baralah ka eloknyo, jikok angku-angku iyo sabana-bana lah manjadi rajo, supayo kami buliah mamarentah samo jo angku-angku.
9Dek karano manuruik pandapek ambo, kami nan rasul-rasul ko, lah dijadikan dek Allah sabagai urang nan dipatontonkan di adok-an manusia jo di adok-an malekaik-malekaik. Kami saroman jo urang-urang hino nan dijatuahi ukunan mati, di adok-an urang banyak, nan digalakkan dek dunia.
10Dek karano di Isa Almasih, kami lah manjadi urang nan pandie, sadangkan angku-angku urang Kristen nan santiang! Kami lamah, sadangkan angku-angku kuwaik! Kami dicacek, sadangkan angku-angku disanjuang-sanjuang!
11Sampai kiniko kami baparuik lapa, disaratoi auih; baju kami lah cabiak-cabiak; urang bi ma ajab kami; kami indak punyo tampaik untuak manatap;
12kami bakarajo kareh, untuak mancari napakah. Jikok kami disumpahi, kami baleh jo dowa barakaik; jikok kami di aniayo, kami saba;
13jikok urang mamburuak-buruakkan kami, kami baleh jo kato-kato nan manih. Kami ko hanyo samo jo sarok dunia; sampai kiniko kami di anggap samo jo cirik.
14Ambo buwek surek ko kabake angku-angku, indaklah untuak mambuwek angku-angku mariangik, tapi untuak manasiyaik-i angku-angku, bakcando manasiyaik-i anak ambo sandiri.
15Dek karano, ambolah nan manjadi bapak di angku-angku, biyapun, mungkin sabagai urang Kristen, guru angku-angku lah sambuah. Dalam iduik angku-angku sabagai urang nan basatu jo Isa Almasih, ambolah nan manjadi bapak di angku-angku, dek karano, ambolah nan mambawok Injil tantang Isa Almasih kabake angku-angku.
16Dek karano itu ambo sabana mamintak, supayo angku-angku maniru conto taladan dari ambo.
17Untuak itu, ambo lah ma utuih si Timotius kabake angku-angku. Sabagai pangikuik Isa Almasih, inyo lah saroman jo anak ambo sandiri, nan ambo kasiahi. Inyo sabana dapek dipicayoi. Jikok inyo lah tibo di tampaik angku-angku, mako inyo ka ma agiah tawu tantang baa caro iduik nan ambo kawokan, sajak sasudah ambo ba iman kapado Isa Almasih, bakcando itulah caro iduik nan ambo ajakan, di satiyok jamaat dima-dimanyo.
18Ado babarapo urang di antaro angku-angku, lah bi uju, dek karano inyo manyangko, ambo indak ka datang lai ka tampaik angku-angku.
19Tapi, jikok Tuhan layi ma ijinkan, indak ka lamo lai ambo ka datang juwo, ka tampaik angku-angku. Kudian dikutiko itu ambo ka maliyek pulo, apo nan dapek dikarajokan dek urang-urang nan uju tu; andaknyo jan hanyo kato-katonyo sajo.
20Dek karano, jikok Allah lah manguwasoi iduik surang urang, mako itu ado tandonyo, dalam iduik urang tu ado kuwaso, indak hanyo kato-katonyo sajo doh.
21Jadi, piliah sajolah di angku-angku, nama nan labiah katuju! Apokoh angku-angku niyo, jiko ambo datang untuak ma aja sacaro kareh, atau ma aja jo lamah lambuik disaratoi kasiah sayang?
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn